สาระสำคัญของกฎหมายทำแท้งฉบับใหม่ ตามพระราชบัญญัติแก้ไขเพิ่มเติมประมวลกฎหมายอาญา (ฉบับที่ 28) พ.ศ. 2564 คืออะไร
กฎหมายทำแท้งฉบับใหม่ ตามพระราชบัญญัติแก้ไขเพิ่มเติมประมวลกฎหมายอาญา (ฉบับที่ 28) พ.ศ. 2564 มีผลใช้บังคับเมื่อ 7 กุมภาพันธ์ 2564 โดยมีสาระสำคัญ คือ การเปิดให้มีการทำแท้งได้ตามความต้องการของผู้หญิง โดยไม่มีความผิดทั้งผู้หญิงและบุคคลที่เกี่ยวข้องกับการทำแท้งที่ชอบด้วยกฎหมาย สำหรับกกฎหมายทำแท้งฉบับใหม่นี้ สรุปความได้ดังนี้

1) ผู้หญิงที่อายุครรภ์ไม่เกิน 12 สัปดาห์ (3 เดือน) ทำแท้งเองหรือไปให้แพทย์ทำแท้งได้ไม่มีความผิดใดๆ อีกต่อไป เรียกว่าการทำแท้งตามคำขอของหญิง (on request) ตามมาตรา 301

2) ผู้หญิงที่อายุครรภ์เท่าใดก็ได้ที่ตั้งครรภ์ต่อไปแล้วจะเป็นอันตรายต่อสุขภาพกายหรือจิตใจของผู้หญิงเอง สามารถให้แพทย์ทำแท้งได้ ตามมาตรา 305 (1)

3) ผู้หญิงที่อายุครรภ์เท่าใดก็ได้ที่หากคลอดออกมาแล้วทารกจะมีความผิดปกติถึงขนาดทุพพลภาพอย่างร้ายแรง ก็สามารถให้แพทย์ทำแท้งได้ ตามมาตรา 305 (2)

4) ผู้หญิงที่อายุครรภ์เท่าใดก็ได้ที่ตั้งครรภ์เพราะถูกกระทำความผิดเกี่ยวกับเพศ เช่น ถูกข่มขืนกระทำชำเรา สามารถให้แพทย์ทำแท้งได้ ตามมาตรา 305 (3)

5) ผู้หญิงที่อายุครรภ์เกิน 12 สัปดาห์ (3 เดือน) แต่ไม่เกิน 20 สัปดาห์ (5 เดือน) ที่ได้รับคำปรึกษาจากแพทย์หรือผู้ประกอบวิชาชีพอื่นตามที่กฎหมายกำหนด สามารถให้แพทย์ทำแท้งได้ ตามมาตรา 305 (5) ซึ่งเรียกว่าการทำแท้งตามคำขอของผู้หญิง (on request) อีกมาตราหนึ่งเช่นเดียวกัน แต่อายุครรภ์ที่มากขึ้นช่วงนี้จะต้องผ่านกระบวนการให้คำปรึกษาทางเลือก (counselling) ก่อนที่จะทำแท้ง

กฎหมายฉบับใหม่รับรอง ‘การทำแท้งตามคำขอของผู้หญิง’ (on request) ขึ้นครั้งแรกในประวัติศาสตร์ประเทศไทย ซึ่งแต่เดิมกฎหมายไทยยอมให้มีการทำแท้งได้เฉพาะเมื่อปรากฏเหตุที่กฎหมายกำหนดเท่านั้น เช่น มีเหตุจากการถูกข่มขืน มีเหตุจากสุขภาพของผู้หญิง

การออกกฎหมายทำแท้งฉบับใหม่ เป็นผลมาจากคำวินิจฉัยศาลรัฐธรรมนูญที่ 4/2563 เมื่อวันที่ 19 กุมภาพันธ์ 2563 ที่วินิจฉัยว่า ประมวลกฎหมายอาญามาตรา 301 (เดิม) ที่ลงโทษหญิงที่ทำแท้งตั้งแต่ตั้งครรภ์วันแรกเป็นการขัดรัฐธรรมนูญเรื่องสิทธิในเนื้อตัวร่างกาย ผู้หญิงควรมีสิทธิตัดสินใจกับเนื้อตัวร่างกายตนเองในอายุครรภ์ที่เหมาะสม

แม้ว่ามีการแก้ไขกฎหมายเรื่องทำแท้งแล้ว ยังมีเรื่องที่ควรต้องดำเนินการอยู่อีกหนึ่งเรื่อง คือ เรื่องกฎเกณฑ์ของแพทยสภาที่กำหนดรายละเอียดของการทำแท้ง และเรื่องที่ควรพิจารณาอย่างรอบด้าน หากจะมีการปรับปรุงกฎหมายต่อไปในอนาคต คือ เรื่องอายุครรภ์ที่อนุญาตให้ทำแท้งได้ตามคำขอของหญิง
ประมวลกฎหมายอาญา,กฎหมายอาญาความผิดเกี่ยวกับชีวิตและร่างกาย